CELEX: 32017D0370
Language: lt
Date: 1488326400000
Title: 2017 m. kovo 1 d. Komisijos įgyvendinimo sprendimas (ES) 2017/370, kuriuo iš dalies keičiamas Įgyvendinimo sprendimas 2014/909/ES, kad būtų pratęstas tam tikrų apsaugos nuo bitinių žvilgvabalių priemonių taikymo Italijoje laikotarpis ir iš dalies pakeistas Italijos teritorijų, kurioms taikomos apsaugos nuo bitinių žvilgvabalių priemonės, sąrašas (pranešta dokumentu Nr. C(2017) 1321) (Tekstas svarbus EEE. )

3.3.2017   
            
            
               LT
            
            
               Europos Sąjungos oficialusis leidinys
            
            
               L 56/213
            
         KOMISIJOS ĮGYVENDINIMO SPRENDIMAS (ES) 2017/370
   2017 m. kovo 1 d.
   kuriuo iš dalies keičiamas Įgyvendinimo sprendimas 2014/909/ES, kad būtų pratęstas tam tikrų apsaugos nuo bitinių žvilgvabalių priemonių taikymo Italijoje laikotarpis ir iš dalies pakeistas Italijos teritorijų, kurioms taikomos apsaugos nuo bitinių žvilgvabalių priemonės, sąrašas
   
      
         (pranešta dokumentu Nr. C(2017) 1321)
      
   
   (Tekstas autentiškas tik italų kalba)
   (Tekstas svarbus EEE)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 1989 m. gruodžio 11 d. Tarybos direktyvą 89/662/EEB dėl veterinarinių patikrinimų, taikomų Bendrijos vidaus prekyboje, siekiant sukurti vidaus rinką (1), ypač į jos 9 straipsnio 4 dalį,
   atsižvelgdama į 1990 m. birželio 26 d. Tarybos direktyvą 90/425/EEB dėl Bendrijos vidaus prekyboje tam tikrais gyvūnais ir produktais taikomų veterinarinių ir zootechninių patikrinimų, siekiant užbaigti vidaus rinkos kūrimą (2), ypač į jos 10 straipsnio 4 dalį,
   kadangi:
   
               (1)
            
            
               Italijai pranešus apie Kalabrijos ir Sicilijos regionuose aptiktus bitinius žvilgvabalius (Aethina tumida), Komisijos įgyvendinimo sprendimu 2014/909/ES (3) buvo nustatytos tam tikros apsaugos priemonės. Jis taikomas iki 2017 m. kovo 31 d.;
            
         
               (2)
            
            
               2017 m. sausio 18 d. Italija pranešė Komisijai apie patikrinimų ir epidemiologinių tyrimų, atliktų vadovaujantis Įgyvendinimo sprendimu 2014/909/ES, rezultatus ir apie aktyvios bitinio žvilgvabalio aptikimo atvejų stebėsenos atitinkamuose Italijos regionuose rezultatus. Visų pirma, po to, kai 2014 m. lapkričio mėn. buvo greitai aptiktas pavienis atvejis, kurį sukėlė avilių gabenimas iš Kalabrijos, Sicilijos regione užkrėtimo neaptikta. Todėl Italija nusprendė panaikinti pirmiau Sicilijoje nustatytą apsaugos zoną, tačiau toliau vykdyti stebėseną tiek ankstesnėje apsaugos zonoje, tiek visame regione;
            
         
               (3)
            
            
               vadovaujantis Pasaulinės gyvūnų sveikatos organizacijos (OIE) nustatytais tarptautiniais standartais, rekomenduojama po protrūkių kasmet atlikti penkias metines patikras prieš grąžinant teritorijai neužkrėstos teritorijos statusą. Iki 2016 m. pabaigos Italija buvo atlikusi jau dvi metines patikras Sicilijoje, kurių rezultatai buvo palankūs, ir įsipareigojo jas vykdyti toliau bei pranešti Komisijai apie rezultatus ir bet kokius galimus epidemiologinės padėties pokyčius;
            
         
               (4)
            
            
               taip pat remiantis 2016 m. birželio 13–17 d. Komisijos įvykdytos faktų nustatymo misijos dėl bičių sveikatos Italijoje atitinkama išvada, galima apibendrinti, kad pavienis įvežto užkrėtimo atvejis Sicilijoje buvo veiksmingai likviduotas. Šioje teritorijoje vykdoma nuolatinė stebėsena papildomai tai patvirtina ir padeda tam, kad ši teritorija būtų laiku tarptautiniu mastu pripažinta neužkrėsta teritorija;
            
         
               (5)
            
            
               tačiau nuo 2014 m. Kalabrijoje buvo aptikta naujų užkrėtimo atvejų, visų pirma 41 atvejis 2016 m.;
            
         
               (6)
            
            
               todėl Sicilija turėtų būti išbraukta iš teritorijų, kurioms pagal Įgyvendinimo sprendimą 2014/909/ES taikomos apsaugos priemonės, sąrašo. Tačiau būtina pratęsti tame sprendime numatytų apsaugos priemonių taikymo Kalabrijai laikotarpį;
            
         
               (7)
            
            
               taikymo laikotarpis ir galiojančios priemonės bet kuriuo metu turėtų būti peržiūrėtos, kai tik gaunama naujos informacijos apie epidemiologinę padėtį paveiktuose Italijos regionuose;
            
         
               (8)
            
            
               Įgyvendinimo sprendimas 2014/909/ES turėtų būti atitinkamai iš dalies pakeistas;
            
         
               (9)
            
            
               šiame sprendime nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,
            
         PRIĖMĖ ŠĮ SPRENDIMĄ:
   1 straipsnis
   Įgyvendinimo sprendimo 2014/909/ES 4 straipsnis pakeičiamas taip:
   
      „4 straipsnis
      Šis sprendimas taikomas iki 2019 m. kovo 31 d.“
   
   2 straipsnis
   Iš Įgyvendinimo sprendimo 2014/909/ES priede pateiktos lentelės išbraukiama eilutė „Sicilijos regionas: visas regionas“.
   3 straipsnis
   Šis sprendimas skirtas Italijos Respublikai.
   
      Priimta Briuselyje 2017 m. kovo 1 d.
      
         
            Komisijos vardu
         
         Vytenis ANDRIUKAITIS
         
            Komisijos narys
         
      
   
   
      (1)  OL L 395, 1989 12 30, p. 13.
   
      (2)  OL L 224, 1990 8 18, p. 29.
   
      (3)  2014 m. gruodžio 12 d. Komisijos įgyvendinimo sprendimas 2014/909/ES dėl tam tikrų apsaugos priemonių, susijusių su patvirtintais bitinio žvilgvabalio paplitimo atvejais Italijoje (OL L 359, 2014 12 16, p. 161).